Meer as R3,9 miljard se eise teen gesondheidsdepartementDie Gautengse departement van gesondheid staar glo regseise van R3,9 miljard in die gesig, het die DA Sondag gesê. Jack Bloom, DA-LP, sê die bedrag is vroeër die week tydens ŉ vergadering van die provinsie se komitee vir openbare rekeninge bekend gemaak. “Die totaal is op van R2,7 miljard tot en met 31 Maart vanjaar en R1,6 miljard in die 2011/12 finansiële jaar.” Bloom sê daar is onder andere 326 siviele eise ter bedrae van R265 miljoen en 159 nooddienste-eise ter bedrae van R9,7 miljoen. Die departement kon nie vir kommentaar bereik word nie. Bloom sê die bedrag wat geëis word, is kommerwekkend aangesien die departement die afgelope drie jaar al sy sake rakende mediese nalatigheid verloor het. “Die vloedgolf van eise onderstreep die dringendheid daarvan om die standaard van gesondheidsdienste te verbeter ten einde te verseker dat daar minder foute gemaak word. Gehaltebestuur moet veral in kraamsale opgeskerp word aangesien talle eise die gevolg is van babas wat by geboorte beseer word.”